ང་ཚོས་ཁོང་གི་སྐད་འདར་འདར་དུ་འདོན་བཞིན་པ་ཐོས་པས།རེས་འགར་དགོས་བྲོ་བ་དང་།རེས་འགར་ངུ་བྲོ་བ་ཞིག་བྱུང་།ཀྱེ་མ།ངས་མཇུག་མཐའི་སློབ་ཐུན་འདི་དུས་ནམ་ཡང་བརྗེད་ག་ལ་སྲིད།གློ་བུར་དུ་ཆོས་ཁང་གི་ཅོང་སྒྲ་ཐེངས་བཅུ་གཉིས་གྲགས་ཤིང་།སྨོན་ལམ་འདེབས་པའི་དྲིལ་བརྡའང་བཏང་བྱུང་བའི་མུར་སྒེའུ་ཁུང་ནས་དམག་མིའི་དམག་སྦྱོང་མཚམས་འཇོག་པའི་དུང་བརྡའང་གྲགས་པས།དེག་རྒན་ཧན་མེར་ཡར་བཞེངས་ཤིང་ཁོང་གི་ཞལ་མདོག་སྐྱ་བོར་གྱུར།ངས་སྔར་ནས་ད་བར་ཁོང་ཉིད་འདི་འདྲའི་བརྗིད་ཉམས་ལྡན་པ་ཞིག་ཡིན་པར་བསམས་མ་མྱོང་།ཁོང་གིས་ང་ཚོར།གྲོགས་པོ་རྣམ་པ་ལགས།ང་རང་་་་་་ང་་ཞེས་མགྲིན་པ་བརྣངས་ནས་གཏམ་མཇུག་བཤད་མ་ཐུབ་པར་གྱུར།ཁོང་ནག་པང་ཕྱོགས་སུ་ཞལ་འཁོར་ཏེ་ས་སྨྱུག་ཅིག་བླངས་ནས་ལུས་ཤུགས་ཡོད་ཚད་ཀྱིས་ནག་པང་སྟེང་དུ་ཧྥ་རན་སི་བསྐལ་བརྒྱར་བརྟན་པར་ཤོགཅེས་པའི་ཡིག་འབྲུ་ཆེན་པོ་འགའ་བྲིས་རྗེས་དེ་གར་ཧད་དེ་ལུས་ཤིང་།དབུ་རྩིག་ངོས་སུ་བསྙེས་ནས་ཞལ་བརྡ་ཅི་ཡང་མི་གནང་བར་ང་ཚོར།སློབ་གྲྭ་གྲོལ་སོང་།ཁྱོད་ཚོ་འགྲོ་ཆོག་པ་ཡིན།ཞེས་ཕྱག་བརྡ་གནང་བྱུང་།